Biek ãb Jesuu Ẽwandam iek jaau sim aig fariseonaan dʉi Ẽwandam iek athee chi machnaanpa ohood thʉnaajim.
Makhʉʉn phobordam nʉnʉidʉmpierrmua beetarr khʉʉn ajim aajem:
Galilea durrmua beetarr khʉʉn,
Judea durrmua beetarr khʉʉn,
maimua ĩchab Jerusalenpienpa dʉi naajim aajem.
Maagwai Ẽwandam juapa theeg i gaai sĩejim anʉm,
õor monawaag.
Mag nʉmta õrau woun ãb khapá jʉser khitʉmta pa bʉʉrkham gaai waiduraa ajierram aajem,
Jesús sim aar wai dubwia i khĩirphee werba sĩwaag,
monaaupʉimkhĩir.
Mamʉ dubju ẽkha nʉm õor pom thʉnʉm khurau pod dubba abaawai,
diheu ʉ̃r waaidʉtkha phobaadewia,
nem wäg waunaa,
chi pa bʉʉrkham gaai jʉ̃gadau jʉ̃khanaa,
chi aaunaanpa eeg jiir burrpʉijierram aajem,
õor jãrr Jesús iekha oo sim khĩirpheecha.
Mag ich aig wai burrbaichem oobaawai,
irua chi wounaan o akhaar ãba iruata amach aaunaan monaaupʉiju khĩirju nʉm khaphʉ sĩerr aawai,
chi khapá jʉser khitʉmʉgta,
—Pʉ pekau thum ya chugpaa sĩsimgui ajim anʉm.
Mag ũrwia fariseonaan dʉi Ẽwandam iek athee chi machnaanpa aig narr khʉʉnau amach odegpai,
“¿Chijãg wounta Ẽwandam na mag iekha sĩma?
¿Khaíu mʉig pekau chugpaaju aai sĩ?
Ẽwandamau khabam chan pekau chugpaa auba aajem” anaajim anʉm.
Mamʉ Jesuu amau mag khĩirju nʉm khaphʉ sĩerr aawai amag magjim anʉm:
—¿Khantheeta pãar jãg thãar khaigba khĩirju sĩsid aajẽma?
¿Wa mag pekau chugpaabarmjã dau daau ooba naawai pãrau khĩirjuawai chadcha phithurg chukhu thumaam khʉʉnau mag iekhaju aai nʉm a nʉwa?
Chadcha thumaam khʉʉnau mag iekhaju aaima.
Mamʉ mua irig “Phiidʉwi dʉrdʉr abá” akhiin,
õrau amach daúacha ooju,
i monaau sĩsi wa monaauba khãijã ich mag sĩsim.
Magua pãrau mʉ denjo chan cha mua jawaagpamjo abajugui ajim anʉm.
Mamʉ mʉch chi Emkhooi Iewaata chadcha Ẽwandamau juapá deetarrau mʉg jẽb gaai pekau chugpaagjã jua theeg chirʉm a khap amkhĩir,
pãrag oopikhimgui ajim anʉm.
Maimua chadcha chi khapá jʉser khitʉmʉgta,
—Phiidʉbá.
Pʉch put juurwia,
pʉch diig petá ajim anʉm.
Magbarm bʉrre thumaam khʉʉn dakhĩir phiidʉbaadewia,
ich waibeetarr pa bʉʉrkham dʉi putpa phe auwia,
ich diig petajim anaabá.
Mag mamua,
“Ĩsin chadau Ẽwandam purua mʉ ʉu abarm” a ijẽjẽbag majim anʉm,
onegau.
Mag chi woun phiidʉbaadem oowia aig narr khʉʉn thum dauderraa nʉm iekhau,
“Jãan ich iiuta jãgbarm” anaa ĩchab,
“Ĩs Ẽwandamauta maadeu mʉg ooju khĩirjuba narrjã oopibarm” anaajim aajem,
amach ap pawiajã.